Nøgleord

Sammendrag



Nøgleord

1. Tilnærmelse af lovgivningerne – begrænsning af markedsføring af visse farlige stoffer og præparater – direktiv 98/8 om biocidholdige produkter – begrebet biocidholdige produkter – små stykker rødt cedertræ – omfattet – nationale bestemmelser, der stiller krav om forudgående tilladelse inden markedsføring – lovlig

[Europa-Parlamentet og Rådets direktiv 98/8, art. 2, stk. 1, litra a), og art. 3, stk. 2, nr. ii)]

2. Tilnærmelse af lovgivningerne – biocidholdige produkter – direktiv 98/8 – produkt, der er bragt på markedet i en medlemsstat uden forudgående tilladelse – bestemmelser i en anden medlemsstat, der betinger markedsføringen af samme produkt af en tilladelse – lovlig

(Europa-Parlamentet og Rådets direktiv 98/8, art. 4, stk. 1)

3. Frie varebevægelser – kvantitative restriktioner – foranstaltninger med tilsvarende virkning – nationale bestemmelser, der forbyder markedsføringen af biocidholdige produkter uden forudgående tilladelse – begrundelse – beskyttelse af folkesundheden – foranstaltningens forholdsmæssighed – lovlig

(Art. 28 EF og 30 EF)

Sammendrag

1. Artikel 3, stk. 2, nr. ii), i direktiv 98/8 om markedsføring af biocidholdige produkter er ikke til hinder for, at en medlemsstat betinger markedsføringen af små stykker rødt cedertræ, der har naturlige egenskaber mod møl, af en forudgående tilladelse.

Sådanne små stykker træ kan nemlig ikke betragtes som et produkt, der kun indeholder et »basisstof« til biocidformål, således at de kan markedsføres i en medlemsstat uden forudgående tilladelse eller registrering, men skal betragtes som et »biocidholdigt produkt« i direktiv 98/8’s forstand, for så vidt som de sælges som mølbekæmpelsesmidler, der indeholder et aktivt stof, der fremkalder en afskrækkende virkning for disse skælvingede insekter, og er opført på listen over biocidholdige produkter i bilag V til direktivet. I den forbindelse er den omstændighed, at det aktive stofs afskrækkende virkning er af naturlig art, uden betydning for kvalifikationen som »biocidholdigt produkt«.

(jf. præmis 28, 30, 32 og 33 samt domskonkl. 1)

2. Artikel 4, stk. 1, i direktiv 98/8 om markedsføring af biocidholdige produkter er ikke til hinder for, at en medlemsstat betinger markedsføringen af små stykker rødt cedertræ, der har naturlige egenskaber mod møl, som er lovligt markedsført i en anden medlemsstat, uden at en godkendelse eller registrering er nødvendig i denne medlemsstat, af en forudgående tilladelse.

(jf. præmis 39 og domskonkl. 2)

3. En national ordning, der betinger markedsføringen af små stykker rødt cedertræ, der har naturlige egenskaber mod møl, af en forudgående tilladelse, når disse er lovligt markedsført i en anden medlemsstat, uden at en godkendelse eller registrering er nødvendig i denne medlemsstat, er en foranstaltning med tilsvarende virkning, der er i strid med artikel 28 EF, men som imidlertid kan anses for begrundet i hensynet til beskyttelse af folkesundheden i medfør af artikel 30 EF, når denne tilladelsesordning svarer til det sundhedsbeskyttelsesniveau, som den berørte medlemsstat ønsker at sikre for så vidt angår markedsføring af ethvert biocidholdigt produkt, og den ikke er uforholdsmæssig i forhold til dette formål.

(jf. præmis 49 og 50 samt domskonkl. 3)